Vrou in voertuig doodgeskietDie polisie en nooddienste op die toneel. Foto: ER24 ŉ Vrou is dood en minstens vier mense kritiek beseer nadat gewapende mans Dinsdag op ŉ bewegende voertuig op die N12-snelweg aan die Oos-Rand losgebrand het. Chitra Bodasing Harduth, woordvoerder van ER24, het gesê ŉ minibustaxi, met veral vrouepassasiers, het in ŉ westelike rigting op die snelweg gery toe die voorval omstreeks 06:00 naby Daveyton plaasgevind het. “Die taxi is met verskeie koeëlgate aangetref toe paramedici by die toneel opgedaag het. Paramedici van verskeie nooddienste het die mense begin ondersoek. Een vrou was reeds dood en talle beseer,” het sy gesê. Bodasing Harduth het gesê twee mense moes met ŉ helikopter na ŉ nabygeleë hospitaal geneem word. Twee mense is per ambulans na hospitale geneem. Die polisie is op die toneel en ondersoek die voorval en motief daarvoor.